QuakeCon sa tento rok ruší
Mal to byť 25. ročník, no koronavírus organizátorom prekazil plány
QuakeCon je pravidelná akcia venovaná stretnutiu fanúšikov hier od id Software. Nechýbajú prednášky, turnaje, novinky a ani predstavenia nových hier, ktoré sú aktuálne v portfóliu Bethesdy. Tento rok mali organizátori veľké plány, bol by to totiž už 25. ročník, no to všetko je minulosťou. V otvorenom liste na Twitteri totiž oficiálne oznámili, že sa tento rok QuakeCon konať nebude a dôvodom je aktuálna pandémia koronavírusu.
Hovoria, že síce nevedia, aká situácia bude v auguste, keď sa mala akcia konať, no už teraz je jasné, že aj keby sa situácia upokojila, už by akciu nedokázali usporiadať vzhľadom na plánovanie a logistiku, keďže takáto akcia si vyžaduje veľa partnerov, vystavovateľov, predajcov, dobrovoľníkov a ďalších ľudí, ktorí sa na nej podieľajú. Bezpečnosť a zdravie je prioritou, tak radšej pristúpili k takémuto rozhodnutiu.
Ak sa všetko podarí, 25. ročník QuakeConu nás tak čaká v roku 2021.